# Poesie (Porta)/27 - FRA DIODATT

../26 - Bravo lu el mè sur Cont! col vemm negaa ../28 - Bravi i mee Gambaritt! Se Dio el v'ha daa IncludiIntestazione 27 settembre 2008 75% poesie
Poesie Carlo Porta XIX secolo CC BY-SA 3.0 GFDL //it.wikisource.org/w/index.php?title=Poesie_(Porta)/27_-_FRA_DIODATT&oldid=- 20110419161558 //it.wikisource.org/w/index.php?title=Poesie_(Porta)/27_-_FRA_DIODATT&oldid=- 20110419161558
FRA DIODATT
Fraa Diodatt de Tolosa guardian, anzi definitor di zoccolott, amalastant el pes del fabrian e de cinqu brazza in roeuda de trippott, el stava tutt i nocc sospes in l’ari5 paricc or in sul gust d’on lampedari.
Ciovè, me doo d’intend ch’el stava sù minga taccaa a quaj asa, o quaj rampon, ma in estes, bandonaa, lu de per lu come sarav i gemm faa col savon.10 Miracol ch’el sarav gross in cà mia, ma che in di sant l’è ona cojonaria.
Ora ona bella sira dell’estaa, cantand devotament fraa Diodatt el sò vesper in còr coj olter fraa,15 el s’è vist a volzass tutt in d’on tratt e a andà sù sù bell bell cont on cerin mostos come el scisciass on busecchin.
E sù e sù, quand l’è asquas lì ch’el tocca el soffitt cont i brasc, el stà lì on bott;20 el fa ona girivoeulta, e poeù l’imbocca on bravo fenestron con sù nagott; molla i brasc, sbassa el coo, sterza on poo el cuu e fôrt foeura di ball, chi ha avuu n’ha avuu.
Foeura i fraa tucc in tròppa alla serenna25 a vedè el vol de Soa Reverenza, ma, per quant corren, riven malappenna a vedell pocch pù grand d’ona carsenza; se tarden anca mò on minutt o duu el veden nient pù grand del bus del cuu.30
Passa l’ora del copp de incoeu e doman, passa ona settimana, passa on mes, maneman l’è chì l’ann, e el guardian el seguita anca mò a stà giò di spes; resten i fraa ogni bott coj oeucc per ari35 locch e cojon pussee dell’ordinari.
Perché, per quant fudessen persuas ch’el sò Diodatt el fudess sant de bon, nanch per quest ghe pareva ch’el so cas el fudess minga quell d’on’assension;40 Cazzo, diseven, nanch ch’el fuss Enocch, Elia o la Madonna quell marzocch!
Cazzo, coss’hal poeù faa de sorprendent per meritass la fin de sant Franzesch? Che util n’ha cavaa de lu el convent?45 Se no gh’eva i cercott, sì! staven fresch! Sì: l’ann passaa ch’hin mort squas tucc i vid se stava a lu vorevem bev polid!
Basta, el vedarà... Quand poeù han veduu che el specciall l’eva on’opera de matt,50 han faa on olter guardian pù bottoruu e pussee grev al doppi de Diodatt, han miss di bonn ferrad ai fenestron e s’el voeur sgorà anch lu l’è bon patron.
A gloria intant del Santo Fondator55 el Pader General l’ha faa on decrett che de sto vol no s’en dovess descor sott penna de scomunega e interdett, e che l’eva assee a dì, quant a Diodatt, che l’è passaa alla gloria di beatt.60
De lì cent dodes ann, sentii sto cas e restee lì de gess se sii cristian, intant che i fraa scennand in santa pas no pensaven che al mond ghe fuss on can, se sent invers la porta del convent65 on malerbetto scampanellament.
Corr el fraa portinee mezz a taston, bestemmiand la pressa e quell che sonna, e dopo d’avè vist daj boeucc del spion che l’eva on fraa, o el pareva alla pattonna,70 Benedicite, el dis, Razza de muj! S’cioppa i fasoeu de fa tant cattabuj?
Pax vobis, respond quell, e lì el se invia amalappenna avert al refettori; Pian, ferma, cossa fal, l’olter el cria,75 ma quell senza fagh olter responsori el slonga el pass, de moeud ch’el portinee par sta voeulta el pò dagh el nas dedree.
Ve sii mai imbattuu in quaj ostaria a fallà l’uss dopo vess staa a pissà80 e andà in mezz a tutt’oltra compagnia cantand cont i botton mezz de lazzà? Ben: fee cunt press a pocch che per adess el cas del refettori el sia l’istess.
Resten i fraa de stucch, pesc che incantaa85 a trovass lì denanz vun del so croeucc tutt a filaper, sporch e spaventaa ch’el gira intorna mezza spanna d’oeucc, e resten tant de stucch che pienten lì fin de mangià e de bev, che l’è tutt dì.90
El guardian credendel el Diavol ch’el voeubbia fagh passà ona mala sira rampèghes alla mej in pee del tavol e lì cont on coracc de millla lira come el fuss sant Dominegh in personna95 trìnciegh giò on bell croson colla coronna.
E: In nomm del Dio tremend di cristian, parla, el ghe dis, chi seet? fa minga el sord! Per quell lì, lu el respond, sont el guardian, ma mì no soo... me senti tant balord...100 che se nol fuss che seva chì inscì arent credarev squas d’avè fallaa el convent.
Daj daj, sbraggen sù tucc, daj che l’è on matt, fermell, lighell, denanz ch’el daga foeura. Alto là, lu el repia, sont fraa Diodatt,105 no ve slonghee fraa becchi boefoeura, perché quell Dio che me fa sgorà el ve darà del franch noeuva de cà!
Per fortuna el guardian fraa Gian Maria di norantatrii fraa de qeull convent110 l’eva l’unegh che fuss staa in libraria, e per fortuna gh’è vegnuu in la ment d’avè leggiuu in no soo qual occasion d’on vol de fraa Diodatt scritt su on carton.
E tiràndesel mej in la memoria115 el le interroga a taj del fatt leggiuu, e lu el ghe squitta lì tutta l’istoria dalla qual se capiss che, avend creduu d’ess staa in estes mezz’ora a falla grassa, el gh’eva staa cent dodes agn e passa.120
Giò i fraa tucc in genoeugg pesc che né impressa a domandagh perdon d’avegh faa on sfris: lu el ghe perdonna, el scenna, el se confessa, el dorma, el moeur, el torna in paradis, e i fraa in memoria en fan l’anniversari125 con dò pittanz de pù dell’ordinari.
Se vorii mò savè el perché percomm cent dodes ann gh’hin pars ona mezz’ora, ciappee el Prato Fiorito stampaa in Comm del milla ses cent quindes da on tal Frora;130 là a foeuj dusent settantacinqu se troeuva sta cossa frusta che par semper noeuva.
Là se ved come stand Soa Reverenza in gran contemplazion di coss eterna, massem del vers del salmo che comenza135 Et mille anni tamquam dies hesterna, gh’è compars on usell che innamorava, che se no leva uman pocch ghe calava.
St’usell, come per forza d’attrazion l’è lu ch’el l’ha tiraa dove v’hoo ditt:140 lu che gh’ha ziffolaa quella canzon che fa passà i cent agn come i foghitt; infin se l’ha goduu quaj coss de bell credimm che l’è staa in grazia dell’usell.